સ્પર્ધામાં ઉત્સાહભેર ભાગ લેનાર અનેક મિત્રોને તેમની મહેનત બદલ અભિનંદન. વિજેતા મિત્રોને પણ ખૂબ ખૂબ અભિનંદન. સાહિત્યના આ હવે જાણીતા થઈ ગયેલા અને જેના નામે કંઈ પણ પીરસવાની છૂટ લઈ બેસતા લોકોની વચ્ચે આ સુંદર મજેદાર વાર્તાસ્વરૂપની સેવા આપણે સૌ સાથે મળી કરી શકીએ અને તેને વિકસાવવાના પ્રયત્નમાં સૌનો સહકાર સતત મળતો રહે એવી અપેક્ષા. ત્રણ માઈક્રોફિક્શનનો નિયમ એટલે હતો કે ફક્ત એક જ વાર્તાને લઈને અમે આ ખૂબ ટૂંકા પણ ચોટદાર સ્વરૂપમાં કોઈ પણ સર્જકની લેખનક્ષમતાને એરણે ચડાવવા નહોતા ઈચ્છતા. દરેક વાર્તાને ગુણ અપાયા પછી લેખકની કુલ વાર્તાઓના ગુણને તેમણે મોકલેલી વાર્તાઓની સંખ્યાના પ્રમાણમાં જ લેવાયા છે. એને લીધે ચાર કે પાંચ કે છ વાર્તાઓ મોકલી છે એવા મિત્રોની એક કે બે સરસ વાર્તાઓ પણ બીજી વાર્તાઓના ઓછા ગુણને લીધે પાછળ ધકેલાઈ છે. તો ઘણાં મિત્રોની ત્રણ પૈકીની એક વાર્તા ખૂબ જ સરસ છે, અને તેને એ મુજબ ગુણ મળ્યા પણ છે.